Az első világháborúban Kína a szövetségeseket támogatta azzal a feltétellel, hogy a Shandong-félszigeten lévő Kiautschou-öböl bérelt területét, -amelyet 1898-ban a Német Birodalom szerzett meg és 1914-ben Japán Csingtao ostroma után elfoglalt,- visszaszolgáltatják Kínának. 1915-ben Kína kényszerből ugyan, de elfogadta Japán eredetileg huszonegy-pontos igényének tizenhárom követelését, amelyek többek között elismerték a japán irányítást és hatalmat a korábbi német területek felett. Nagy-Britannia és Franciaország viszont titokban megígérte Japánnak, hogy megtarthatja ezeket a megszerzett részeket. 1918 végén japán kölcsönök fejében a kínai kormányzat megerősítette és újból elfogadta a volt német területeken a japánok fennhatóságát. A versailles-i szerződés 156. cikkelye Kiautschou területét, valamint az 1898-as kínai-német szerződés alapján megszerzett jogokat, címeket és kiváltságokat a Japán Birodalomra ruházta át, ahelyett, hogy azokat a kínai kormánynak ítélte volna és visszaadta volna.